में ए तस्वीर दिक्खा करनां ते मिगी इयां बझोआ करदा ऐ जियां इक शेर जोआना दी मूरता दे अन्दरा दा इक होर मूरत बाहरा गी हाम्बा करदी ऐ। ए तस्वीर जड़ी त्रेइएं-चौबियें बरें दे इक जोआन सपाइयै दी ऐ ते जड़ी अंग्रेजी अखबारा दे पहले सफे उप्पर छपी दी ऐ। ए सूरजो दी तस्वीर ऐ ते इस तस्वीरा दे बिच्चा दा जड़ी तस्वीर मिगी, छड़ी मिगी गै बाहरा गी हाम्बदी सेई होआ करदी ऐ ओ इक जनानी दी ऐ, जेदी बरेस (45) पंजताली क बरे ऐ, जेदे मुहां उप्पर बड़ेपे कशा पहलें गै झुरड़ियें दा जाल बिछे दा ऐ, जेदे सिरा दे बाल दिक्खियै फुल्ली दी बब्बेआं चेता उठी औन्दी ऐ, जेदा लक्क पिंजनी आला लेखा लिफे दा ऐ, पर फी बी जड़ी आपूं जमीं-ढेरी बांदी ऐ, बाडियां करदी ऐ। मन मन भारे भार सिरा पर चुकदी ऐ, सेरें बद्दा नाज इक्कै थारा पर बैठी दी पीह ओड़दी ऐ जड़ी घरा च इक्कली रौहन्दी ऐ, पर गोतियां लेम्बियां करी करी घरा गी इयां बनाई-तनाई रखदी ऐ जे बड़ियां बड़ियां सचज्जियां ते चज्जल चनारां बी जे ओदा घर आइयै दिक्खन तां दंदे च औंगलां देई लैन। ते जिसने अज्जा कशा बी (20) बरें पहलें अपनी जोआनी, अपने सुखने, अपनी तांगें ते सद्दरें दे फुल्ल रोड़ी-राड़ियै, जूड़ें-जाड़ें कन्ने भरोए दा जीवनै दा खड़ा खड़ोता ढक्क चढ़ना शुरू कीता हा ते फी ओ इक पल बी नईं ही बसोई। इक गैं नईं खड़ोती, इक नजर पिच्चें मुड़ियै नईं दिक्खेआ, इक अत्थरूं नईं अक्खीं दा केरेआ। बस टुरदी गेई, टुरदी गेई ते अज्ज तगर ओदी लत्तें च रत्ती थकेमा नईं आया। ए तस्वीर लक्खें लोकें दिक्खी ऐ, पर उस जनानी दी तस्वीर कुसै दी नजरी नईं पौनी। सूरजो दी तस्वीर बड़ी बड़ियें अखबारें च छपी ऐ पर सधरो दी तस्वीर कदें कुतै नेईं छपनी।